**Sajtóanyag**

**Előzetes összefoglalás**

A Mika Sándor Egyesület (Az Eötvös Collegium Történész Műhelye volt tagjainak szövetsége) a Győri Egyházmegyei Levéltárral közösen 2017. február 9-én, csütörtökön egész napos nemzetközi egyháztörténeti emlékkonferenciát rendez *Keresztény társadalmi mártírium 1944–1956* címmel. Rendezvényünkön azt a helytállást fogjuk bemutatni, amelyet a Kárpát-medence keresztény társadalma tanúsított az 1944-től itt erőszakkal kiépített, az ateizmust zászlajára tűző, bolsevik rendszerrel szemben.

A konferencia fővédnökségét mindhárom történelmi keresztény felekezet elnök-püspöke elvállalta, előadói fölhívásunkra pedig Varsótól Bukarestig és Ungvártól Győrig számos kutatóközpont, oktatási intézmény és tudományos szakember egyénileg is megmozdult. Régen látott, megindító összefogás született egy még mindig nem eléggé ismert, ám egyházi és nemzeti szempontból alapvető fontosságú és akut örökségű kérdésben. Ez a hatalmas érdeklődés éppúgy, mint a magyar államtól (Emberi Erőforrás Támogatáskezelő, Gulág Emlékbizottság) a konferencia szervezési költségeire kapott nagyvonalú támogatás méltán az ügynek szól: a rendszerváltozás óta sem volt olyan nemzetközi tudományos szimpózium, amelyen az Európa létét veszélyeztető keleti despotizmusnak ellene feszülő magyar egyházak hajdani társadalomszervező erejét és kálváriáját monografikus igénnyel, ilyen reprezentatív körülmények között bemutatták volna. Abban bízunk, ez nem lesz tanulságok nélkül való lelki értelemben sem.

A konferencia díszvendégei olyan idős egyházi személyek, akik megjárták a börtönök, táborok, kínzókamrák poklát, és hűségükkel hitet tettek Krisztus és a magyarság ügye mellett. Az ő jelenlétük nevelő aktualitással mutatja föl a hitvallói helytállás megtartó erejét. Különleges kegyelmi lehetőség ez a találkozás a tudományos feltárómunka és a nemzeti közvélemény szempontjából is.

A konferencia folyamatosan bővülő saját honlapján ([www.martyrium.hu](http://www.martyrium.hu)) az érdeklődők hozzáférhetnek a rendezvény teljes anyagához. Konferenciánkra szeretettel várjuk a szakembereken kívül a középiskolásokat, egyetemistákat és minden érdeklődő honfitársunkat. Ha tehetik, kérjük, jelezzék részvételi szándékukat a [mikaegylet@gmail.com](mailto:mikaegylet@gmail.com) villámpostacímen.

**\***

**Alapadatok**

1. **Időpont:** **2017. február 9.**
2. **Helyszín:** Petőfi Irodalmi Múzeum (Károlyi-palota, Budapest), házigazda: Dr. Prőhle Gergely főigazgató, a MEE országos felügyelője
3. **A konferencia teljes címe:** *Keresztény társadalmi mártírium 1944–1956. A szovjet megszállás és bolsevik diktatúra által okozott társadalmi mártírium a magyar keresztény egyházakban*
4. **A konferencia jellege:**
   1. *nemzetközi* merítésű,
   2. ám alapvetően a *Kárpát-medencei* *magyar (kötődésű)* egyházak életéről szóló,
   3. *tudományos,*
   4. *reprezentatív emlékkonferencia.*
   5. Feladata összképet mutatni *a bolsevik hatalom és az Egyház küzdelméről* oly módon, hogy
   6. *az Egyháznak a társadalmi, nemzeti életben betöltött, időkön átívelő, strukturális szerepét hangsúlyozza.*
   7. A konferencia *hiánypótló szakmai és missziós lehetőség,* mert a témába vágó kutatásoknak ehhez hasonló jegyeket viselő fórumot eddig még nem biztosítottak.
5. **Fővédnökök:**
   1. Dr. Veres András, a MKPK elnöke
   2. Gáncs Péter, a MEE elnök-püspöke
   3. Dr. Szabó István, a MRE Zsinatának egyházi elnöke
6. **Szervezők:**
   1. Mika Sándor Egyesület [www.mikaegylet.hu](http://www.mikaegylet.hu) / [mikaegylet@gmail.com](mailto:mikaegylet@gmail.com)
      1. kapcsolattartó: Isó Gergely [isogergely@gmail.com](mailto:isogergely@gmail.com);

06-20/824-94-56

* 1. Győri Egyházmegyei Levéltár [gyeleveltar.hu](mailto:gyeleveltar.hu) / [arch.dioc.gyor@gmail.com](mailto:arch.dioc.gyor@gmail.com)
     1. kapcsolattartó: Arató György [tevely.arato@gmail.com](mailto:tevely.arato@gmail.com);

06-20/911-41-04

**Sajtó**

1. A konferencia reprezentatív és emlékező jellege megköveteli a társadalom fokozott tájékoztatását. Ennek érdekében sokoldalú sajtókampányt kell folytatnunk. Erről részletes külön terv készül decemberben.
   1. **Megelőző hírelés**
      1. ***saját honlap*** A konferenciát követően a reprezentatív fénykép- és szöveganyag (sajtótájékoztatók) ide kerül ki. A honlap azzal az igénnyel készül, hogy idővel akár a kérdés egyháztörténetének mérvadó információs portáljává is válhasson, folyamatosan épülő „oral history” archívummal, amely a társadalom aktív bekapcsolódását is lehetővé teszi. A honlapon valamennyi partnerszervezet honlapjáról és egyéb világhálós közösségi felületéről elérhető legyen.
      2. ***Programfüzet***
      3. ***Médiahirdetések*** *(plakátok, kulturális és közéleti lapok, közösségi felületek).*
   2. **Sajtótájékoztatók. A helyszínen, a Bártfay-teremben.**
2. Az alábbiakban a **sajtóanyag**hoz felhasználható, a föntiekben nem részletezett szövegelemeket közöljük:

**Célkitűzés:** Reprezentatív konferencián bemutatni az 1945 utáni keresztény társadalmi élet megbénítására tett diktatórikus kísérleteket. Az eddigi kutatásokat felmutatva dokumentálni azt a történeti folyamatot, amelyben a szovjet megszállók és a bolsevik diktatúra igyekezett felbomlasztani a magyar keresztény társadalom szervezetét. Kiemelt figyelmet fordítunk a kárpátaljai keresztények kálváriájának bemutatására. A konferencia nagyobb része azokat az eddigi kutatásokat mutatja fel, amelyek ebben a kérdéskörben már rendelkezésre állnak (serkenti az új kutatásokra való igényt). Évfordulós apropója az 1947. évi Boldogasszony-év, amelynek eseményein 4,6 millió ember vett részt, a mártíromság évtizedei előtt utoljára felmutatva a keresztény társadalom önszervező erejét.

* **Indok:** 
  1. A szovjet megszállás és a bolsevik diktatúra minőségileg abban különbözik a hazánkat ért korábbi megszállásoktól, hogy az államszocializmus rendszere ideológiai alapon is ellenségének tekintette a megszállt Magyarországot és a magyar nemzetet, ezért a katonai és politikai elnyomás mellett társadalmi, kulturális, világnézeti büntetőhadjáratot is folytatott hazánk ellen.
  2. A társadalom martyriuma: az élet rendező kereteinek, a keresztény társadalmi berendezkedés formáinak valamely egyházellenes és vallásellenes támadás miatti erőszakos pusztulása.
  3. A II. világháború és következményei alapjaiban rendítették meg hazánk életfeltételeit. A holokauszt és a hadi áldozatok emlékezete az elmúlt évek évfordulói okán elevenen él a mai kor tudatában. Kevésbé beszélünk ugyanakkor arról, hogy 1945 után módszeres rombolás zajlott a keresztény egyházaknak a teljes társadalmat átfogó szociális, kulturális, oktatási és politikai hálózatai ellen. Ennek bemutatása nélkül strukturálisan nem érthetjük meg 1945 utáni történelmünket.
  4. A hagyományosan vallásos magyar társadalom megtöréséhez, a szovjet világpolitikába való bekényszerítéséhez szükség volt a társadalom alapvető sejtjeinek, a jól szervezett vallásos és hazafias szervezeteknek és az egyházi igazgatás szervezetének a megtörésére. Ennek keretében az egyházakat és társadalmi környezetüket kiemelt csapások érték.
  5. A Gulágra elhurcolt százezrek, a politikai leszámolások során elpusztított történelmi rétegek, a mártíromság kiemelkedő példáit adó egyesek sorsát egységben kell látni azzal a jól szervezett támadássorozattal, amelyet a keresztény társadalom szervezetének szétzúzásáért zúdított a bolsevizmus hazánkra.
* **Évkör: 1944–1956**
* **Területi kiterjedés:** a Kárpát-medence magyar kötődésű egyházi közösségei.

**Remélt eredmény:**

* reprezentatív, széleskörű tudományos és közéleti demonstrációja annak a társadalmi szerepnek (missziónak), amelyet a keresztény egyházak a megtöretés évtizedében képviseltek:
* társadalomszervezés, különösen a kultúra, oktatás, egészségügy területén képviselt szerep
* méltatlanul ismeretlen szenvedéstörténet és hitvallói helytállás
* ennek nyomán mód nyílik olyan társadalmi rétegek körében is hangsúlyozni az Egyház tanítását és a nemzeti életben betöltött hivatását, amely társadalmi rétegek a hagyományos missziós formákba beilleszthetetlenek (kultúrmisszió)
* a konferencia alkalmából fölkutatjuk azokat a még élő egyházi személyeket, akik a kommunista táborokat és börtönöket megjárva hitet tettek a kereszténység mellett az üldöztetés éveiben. Konferenciánk díszvendégei ők, akiknek e jeles alkalmon is meg akarjuk helytállásukat, amellyel a magyar kereszténység túléléséhez hozzájárultak.

**Programterv**

* **Ünnepélyes köszöntők:**

1. Házigazda: Dr. Prőhle Gergely főigazgató
2. Fővédnökök

* **Szekciók**
  1. ***Plenáris előadások:*** a korszak meghatározó kutatói 5 összefoglaló előadást tartanak. Erre azért is szükség van, mert a konferencia emlékező jellege és az egynapos időtartam nem teszi lehetővé valamennyi érintett kutató és szakterület bevonását, ugyanakkor kötelez a monografikus jellegre. A szekciót Varga Lajos váci segédpüspök, az Országos Katolikus Gyűjteményi Központ főigazgatója vezeti.
  2. **Hitvallók és mártírok** c. szekció: olyan kutatásokat mutat be, amelyek az egyéni és közösségi sorsokon keresztül mintázzák a kor történetét. A témák személyes jellege miatt várhatóan a nem szakavatott közönség számára „legemészthetőbb” jellegű szekció. A szekciót Ittzés János nyugalmazott evangélikus püspök, az egyházi tényfeltárás egyik elindítója vezeti.
  3. **Az elnyomó apparátus** c. szekció: itt mutatjuk be azt a bolsevik hatalmi struktúrát, amely az államjogi környezetet teremtette meg a despotizmus érvényesüléséhez. A szekciót Huszár Pál tanár úr, a Magyarországi Református Egyház Zsinatának világi elnöke vezeti.
  4. **A magyarkérdés vagonkérdés** c. szekció Sztalin híres mondatára utalva a tömeges meghurcoltatásoknak állít emléket, kiemelten a kárpátaljai, közvetlen szovjet terror alá került egyházrészek szenvedésének. A szekciót Prof. Dr. Fodor György görög katolikus áldozópap, a Pázmány Péter Katolikus Egyetem prorektora vezeti.
* Sajtótájékoztató (l. a Sajtó címszónál!)
* Fogadás (szünetek és végső fogadás)
* A konferencia ideje alatt (szüneteiben) könyvbörze az érintett intézmények kiadványaiból.

**Résztvevők**

A téma jelentőségéhez méltón igen tág szakmai kört sikerült kiépítenünk a konferencia köré. Minden megszólított kutató azonnal és szívesen ígérkezett el előadónak: a konferencia tervét egyöntetű lelkesedés és várakozás övezi valamennyi mérvadó intézmény körében.

Az alábbi intézmények munkatársai, tagjai szerepelnek a konferencián:

* Debreceni Tudományegyetem
* Eötvös Loránd Tudományegyetem
* Győri Egyházmegyei Levéltár
* II. János Pál Pápa és Stefan Wyszyński Prímás Múzeum, Varsó
* II. János Pál Pápai Egyetem, Krakkó
* II. Rákóczi Ferenc Kárpátaljai Főiskola, Beregszász
* Károli Gáspár Református Egyetem
* Magyar Nemzeti Levéltár
* Magyar Tudományos Akadémia kutatóintézetei és egyháztörténész kapcsolati hálózata
* Magyarországi Evangélikus Egyház Zsinatának Tényfeltáró Bizottsága
* Mika Sándor Egyesület
* Nemzeti Emlékezet Bizottsága
* Pázmány Péter Katolikus Egyetem
* Sandomierzi Egyházmegyei Könyvtár
* Securitate Iratait Vizsg. Nemzeti Tanács, Bukarest
* Stefan Wyszyński Bíboros Egyetem, Varsó
* Varsói II. János Pál Pápa Katolikus Egyetem
* további katolikus és protestáns gyűjtemények, intézetek munkatársai (Kárpát-medence szerte)

**Fedezet**

A konferencia 100 %-os finanszírozására a Mika Sándor Egyesület pályázatot nyert az Emberi Erőforrás Támogatáskezelőtől a Gulág Emlékbizottság GUL-16-A jelű pályázatán, amelyet a nem budapesti előadók és díszvendégek szállás- és utazási költségére, hirdetési- és reklámköltségekre, terembérleti díjakra, nyomdaköltségekre, reprezentációs költségekre (étkeztetés) fordítunk.